Normalment il-21 ta' Settembru, Jum l-Indipendenza, huwa marbut maċ-ċelebrazzjonijiet tal-festa nazzjonali u tkun ġurnata kemxejn kwieta f'dawk li huma aħbarijiet mix-xena politika jew ta' tmexxija tal-pajjiż. Iżda din is-sena kien proprju f'dan il-jum li ngħatat waħda mill-iktar aħbarijiet importanti din is-sena: l-investiment ta' Crane Currency f'Malta. Dan b'investiment ta' mitt miljun dollaru Amerikan li se jwassal għal ħolqien ta' 300 impjieg ġdid. Aleander Balzan tkellem b'mod esklussiv ma' STEPHEN DE FALCO, il-Kap Eżekuttiv tal-kumpanija. De Falco għandu esperjenza twila fil-qasam tan-negozju fejn ħadem fl-ogħla karigi ta' diversi entitajiet. Ilu fit-tmun ta' Crane Currency mill-2011 u mal-gazzetta KullĦadd mhux biss qasam ħsibijietu dwar x'wassal biex intgħażlet Malta għal dan il-proġett ġdid iżda wkoll dwar il-viżjoni tal-kumpanija. F'intervista qasira rriżulta b'mod ċar li wara ftit xhur De Falco huwa diġà ħabib ta' Malta. Il-kumpanija tiegħek għandha preżenza qawwija fl-Istati Uniti, l-Iżvezja u pajjiżi oħra. Kif iddeċidiet li żżid il-preżenza tagħha f'pajjiż ieħor? F'dawn l-aħħar snin Crane Currency esperjenzat tkabbir fin-negozju internazzjonali tagħha. Il-kumpanija rnexxielha tikseb suċċess billi tikseb xogħol u negozju ġdid minn konsumaturi ġodda. Dan kien riżultat tal-enfasi tagħna fuq il-fatt li rridu nwasslu karta tal-flus integrata, fejn inħarsu kemm lejn l-estetika u anke l-funzjoni. Riżultat ta' dan qed inbassru tkabbir fil-kapaċità ta' stampar ta' flus. Kif bdew il-kuntatti ma' Malta u kif żviluppaw? Impjegat importanti tagħna ġej minn Malta u jagħtina pariri fil-qasam tal-operat ta' stampar ta' flus. Kont qed niddiskuti miegħu il-ħtieġa li nkabbru u ssuġġerili nkellem lill-Prim Ministru ta' Malta biex nistaqsi dwar il-possibbiltà li nibnu faċilità li tista' tkun imsaħħa b'ħaddiema ta' ħila f'pajjiż fejn l-istampar tal-flus ilu jsir għal erbgħin sena. Ħsibt li din xi ħaġa diffiċli, kważi impossibbli. Kif tibgħat lill-Prim Ministru ta' Malta u tistenna tweġiba? Però, il-Prim Ministru Joseph Muscat wieġeb l-email tiegħi fi ftit minuti. Qalli li l-Gvern Malti huwa miftuħ għall-opportunitajiet ta' investiment. Introduċieni mal-Malta Enterprise u minn dak il-bidu ta' relazzjoni mxejna minn idea għal realtà f'inqas minn sitt xhur. X'inhuma l-fatturi ewlenin li jħeġġu kumpanija bħal Crane Currency tinvesti f'pajjiż ieħor? Kif għedtlek, Malta ilha tistampa l-flus għal iktar minn erbgħin sena. Konvinti li fost ir-residenti tagħha hemm mijiet ta' nies ta' talent, kburin b'ħidmiethom u konxji tal-kwalità li hemm bżonn f'settur bħal dan. Crane Currency u jien inħarsu 'l quddiem li jkollna ħafna minn dawn il-persuni fil-kumpanija tagħna. Kumpanija li qed tikber biex f'ċentru ta' produzzjoni ġdid nipproduċu flus ta' kwalità. Iktar minn hekk, Malta hija qrib il-konsumaturi tagħna fl-Afrika u Lvant Nofsani. Għalhekk kien jagħmel ħafna sens għal Crane Currency li ninvestigaw l-opportunità li nibnu din il-faċilità f'Malta. Malta hija l-ewwel pass biex Crane żżid il-preżenza tagħha f'pajjiżi u swieq ġodda? L-ewwel pjan tagħna għal Crane Malta hu li ninstallaw linja ta' stampar waħda, imma se jkun hemm spazju għal żewġ linji ta' stampar oħra. Jekk immorru għal total ta' tliet linji ta' produzzjoni f'Malta, flimkien mal-linja li għandna f'Tumba (l-Iżvezja) għandu jkollna biżżejjed biex inlaħħqu mad-domanda għall-ġejjieni qrib. Ladarba l-investiment jirrikjedi fabbrika ġdida, x'jinvolvi dan? Hemm xi talbiet speċjali meta tibni fabbrika li tipproduċi l-flus? Li nibnu faċilità b'sigurtà u li ddisinjata fl-ogħla livell hija talba kruċjali għalina. Li se nibnu l-faċilità mix-xejn, jew aħjar mill-bidu, hija opportunità biex ikollna l-iktar impjant modern, effiċjenti u tajjeb fil-qasam tal-istampar tal-flus fid-dinja. Eċitati ħafna fuq id-disinn taċ-ċentru ta' esperjenza għall-konsumatur fejn nistgħu nikkollaboraw mal-konsumaturi biex niżviluppaw l-iktar flus avvanzati. Nantiċipaw li nies minn banek ċentrali minn madwar id-dinja se jkunu qed jiġu Malta biex jiddisinjaw il-flus li jmiss. X'inhuma l-ambizzjonijiet tagħkom u kemm intom kunfidenti li jintlaħqu? L-ambizzjoni ewlenija tibqa' dik li nissodisfaw lill-klijenti tagħhna. Jekk nibqgħu nkunu ta' suċċess billi nilħqu t-talbiet tagħhom se nkomplu nkabbru l-parti tagħna fis-suq. Nemmen li l-investiment tagħna f'Malta se jkun kruċjali biex nilħqu dan il-għan. L-investiment se joħloq 300 impjieg. X'ħiliet qegħdin tfittxu? Irridu kandidati b'esperjenza fl-istampar tal-flus, kontroll tal-kwalità u l-użu ta' teknoloġija u teknika ta' produzzjoni moderna. Fid-dawl ta' kriżijiet ekonomiċi li kien hemm fl-aħħar snin, kif inhi l-produzzjoni tal-flus madwar id-dinja? Kien hemm nuqqas fid-domanda? Dan suq li qed jispiċċa jew jiċkien? Hemm perċezzjoni żbaljata dwar l-użu tal-flus kontanti. Nies barra mill-industrija qed jaħsbu li l-użu tal-kontanti naqas minħabba l-credit cards, l-apple pay u għażliet elettroniċi oħra. Ir-realtà hi li t-talba għall-flus żdiedet b'rata annwali ta' 6% mill-2005 għall-2014. M'aħniex naraw din ir-rata tinbidel għax id-domanda għall-flus kontanti hija robusta f'ħafna ekonomiji li qed jiżviluppaw. X'inhuma l-ambizzjonijiet tagħkom bħala kumpanija? Crane Currency hija l-iktar kumpanija ta' produzzjoni ta' karti tal-flus li qed tikber. L-ambizzjoni tagħna hi li nkomplu b'dan it-tkabbir u nibnu fuq ir-reputazzjoni tagħna li għandna l-aqwa teknoloġija. Fi ftit kliem, xi nkorraġiekom tagħżlu lil Malta? Ħaddiema tajbin, Gvern pro-business u post viċin il-konsumaturi tagħna. U t-temp u l-ikel tajbin ukoll. Crane għandha 200 sena ta' esperjenza. Malta kif se tikkumplimenta s-suċċess li kisbet sa issa l-kumpanija? Il-bini ta' din il-faċilità moderna se twassal għal futur ta' suċċess li se jgħinna ntejbu u negħlbu dak li għamilna f'dawn il-200 sena.